সন্ত্রাসবাদের প্রশিক্ষণ নিয়ে জেহাদি ওমর পৌঁছে যায় দিল্লি। চার জন বিদেশিকে অপহরণ করে সে। অপহরণের কায়দাটা বেশ সময় নিয়ে দেখিয়েছেন হনসল। কিন্তু এক সেকেন্ডের জন্যও গা ছমছম করবে না আপনার! কারণ কোনও ছন্দ নেই, ওঠাপড়াও নেই। অপহরণের ঘটনায় খুব সহজে ওমর ধরা পড়ে যায় পুলিশের হাতে। সহজে ছাড়াও পেয়ে যায়! কান্দাহারের সেই কুখ্যাত বিমান হাইজ্যাকের ঘটনা, যা ১৯৯৯ সালে কাঁপিয়ে দিয়েছিল বিশ্বকে, সেই ঘটনায় কয়েক জন সন্ত্রাসবাদীকে ছেড়ে দেওয়া হয় সাধারণ মানুষগুলোর প্রাণের বিনিময়ে। তাদের মধ্যেই ছিল ওমর। অথচ ভারতের বিদেশ নীতির এত গুরুত্বপূর্ণ একটা অধ্যায়কে নেড়েচেড়েও দেখলেন না পরিচালক। মার্কিন সাংবাদিক ড্যানিয়েল পার্লের নৃশংস হত্যার মোটিভও কেমন যেন মিয়ানো!